‘બેટા, તારું નામ શું છે ?’ આચાર્યા મેડમે પૂછયું. ‘નિરાલી… નિ…રા…લી… પણ… દાદા-દાદી. અને ફીયા મને લાડમાં નટખટ નિરાલી કહે છે…’ ‘સરસ નામ છે હોં…’ બીજાં ટીચર બોલ્યાં. ‘છે સ્તો… તમારું શું નામ છે ?’ નિરાલીએ ખિસ્સામાંથી પીછું કાઢતાં ટીચરને પૂછી લીધું. ‘હં… મારું ? મિતાલી…’ ટીચરે હસતાં જવાબ આપ્યો. ‘સારું નામ છે… પણ આખું નામ શું છે ?’ નિરાલી ઈન્ટરવ્યૂ આપવા નહીં, લેવા બેઠી છે. મમ્મી-પપ્પા ન બોલી શકે, ન કંઈ કરી શકે. ‘મિતાલી અતુલકુમાર પરીખ…’ ટીચરે પૂરું નામ કહ્યું. ‘બેટા, આને શું કહેવાય ?’ બૉલ બતાવતાં બીજા ટીચરે પૂછયું. ‘સાવ સહેલો પ્રશ્ન છે, આને બૉલ કહેવાય, તે ગોળ છે.’